
Nőkép a kommunista Romániában. Miről árulkodnak a Dolgozó Nő folyóirat címlapjai 1954 és 1990 között?

Kulcsszavak: nemi szerepek; kommunizmus; nőkép; havilap
Egy alapos önvizsgálat eredményeként feltehetőleg egy olyan kor mintáit is felfedezzük magunkban, amelyet mi csupán a szüleink és nagyszüleink történetein keresztül ismerhettünk meg. Az elsődleges szocializációs csoporttól útravalóul kapott cselekvési minták és értékrendszer felismerése izgalmas társadalomismereti és egyben önismereti folyamat is.
Jelen kutatás elsősorban a kommunista sajtó által megfogalmazott nőképre fókuszál a Dolgozó Nő 1954–1990 között megjelent lapszámainak borítóin keresztül. A vizsgálat a mintába került 75 címlapot ezen túlmenően politikai-társadalmi kontextusba is helyezi a képelemzés során beazonosított nőképeket: bemutatja, hogyan alakult az évek során a nők reprezentációja a mindenkori politikai vezetés alatt. Míg a kezdeti időszakban a nevelő szerepek domináltak (anya, pedagógus), addig a későbbi években, a Ceaușescu-rezsim alatt az értelmiségi, a modern és divatos nő alakja kapott hangsúlyt, és a várthoz képest a háziasszony karaktere egyáltalán, az anyáé pedig jelentősen ritkábban fordul elő. Az utolsó évfolyamból vizsgált címlapok már egy szabad, bizakodó közhangulatról árulkodnak, ahol a fókusz már inkább a közösségen van az egyén helyett. 



